Keywords

Summary



Keywords

1. Poľnohospodárstvo – Spoločná organizácia trhov – Cukor – Dočasný režim na reštrukturalizáciu cukrovarníckeho priemyslu – Dočasná suma, ktorú dlhujú podniky z dôvodu reštrukturalizácie

(Nariadenie Rady č. 320/2006, článok 1 ods. 3 druhý pododsek a článok 11)

2. Poľnohospodárstvo – Spoločná organizácia trhov – Cukor – Dočasný režim na reštrukturalizáciu cukrovarníckeho priemyslu – Dočasná suma, ktorú dlhujú podniky z dôvodu reštrukturalizácie

(Článok 37 ES; nariadenie Rady č. 320/2006, článok 11)

3. Akty inštitúcií – Odôvodnenie – Povinnosť – Rozsah – Nariadenie, ktorým sa stanovuje dočasný režim na reštrukturalizáciu cukrovarníckeho priemyslu

(Článok 253 ES; nariadenie Rady č. 320/2006, odôvodnenie č. 2, článok 1 ods. 3 druhý pododsek a článok 11)

4. Poľnohospodárstvo – Spoločná organizácia trhov – Cukor – Dočasný režim na reštrukturalizáciu cukrovarníckeho priemyslu – Dočasná suma, ktorú dlhujú podniky z dôvodu reštrukturalizácie

(Nariadenie Rady č. 320/2006, článok 11)

5. Poľnohospodárstvo – Spoločná organizácia trhov – Cukor – Dočasný režim na reštrukturalizáciu cukrovarníckeho priemyslu – Dočasná suma, ktorú dlhujú podniky z dôvodu reštrukturalizácie

(Nariadenie Rady č. 320/2006, článok 11)

Summary

1. Článok 11 nariadenia č. 320/2006, ktorým sa stanovuje dočasný režim pre reštrukturalizáciu cukrovarníckeho priemyslu v Spoločenstve a ktorým sa mení a dopĺňa nariadenie č. 1290/2005 o financovaní spoločnej poľnohospodárskej politiky, sa má vykladať v tom zmysle, že treba vybrať celú dočasnú sumu, a to aj za predpokladu, že v reštrukturalizačnom fonde je prebytok príjmov.

Na jednej strane totiž uvedený článok 11 ods. 1 stanovuje, že podniky, ktorým bola pridelená kvóta, platia na hospodársky rok dočasnú sumu, ktorej výška je stanovená v odseku 2 uvedeného článku na hospodárske roky 2006/2007, 2007/2008 a 2008/2009. Na druhej strane normotvorca Únie predpokladal možnosť prebytku príjmov z dočasnej sumy v porovnaní s výdavkami spojenými s financovaním reštrukturalizačných opatrení, na ktoré sú určené, tým, že v článku 1 ods. 3 druhom pododseku toho istého nariadenia stanovil, že akákoľvek suma, ktorá zostane v reštrukturalizačnom fonde po financovaní uvedených výdavkov, sa pridelí do Európskeho poľnohospodárskeho a záručného fondu (EPZF). Zo znenia uvedeného článku 11 a štruktúry nariadenia č. 320/2006 jasne vyplýva, že dočasnú sumu musia dotknuté podniky platiť v priebehu všetkých uvedených hospodárskych rokov a v plnej výške.

(pozri body 20 – 22, bod 1 výroku)

2. Článok 11 nariadenia č. 320/2006, ktorým sa stanovuje dočasný režim pre reštrukturalizáciu cukrovarníckeho priemyslu v Spoločenstve a ktorým sa mení a dopĺňa nariadenie č. 1290/2005 o financovaní spoločnej poľnohospodárskej politiky, nie je v rozpore so zásadou prenesenia právomocí.

Výber dočasnej sumy dlhovanej na základe uvedeného článku 11 podnikmi z dôvodu reštrukturalizácie predstavuje ako opatrenie, ktoré má prispieť k reštrukturalizácii cukrovarníckeho priemyslu v Spoločenstve, opatrenie spoločnej poľnohospodárskej politiky, ktoré bolo riadne prijaté na základe článku 37 ES. Skutočnosť, že na konci takéhoto viacročného dočasného reštrukturalizačného režimu vznikne prebytok príjmov a že tento prebytok sa podľa článku 1 ods. 3 druhého pododseku nariadenia č. 320/2006 pridelí do Európskeho poľnohospodárskeho a záručného fondu (EPZF), nespochybňuje právomoc európskeho normotvorcu prijať toto opatrenie a nezbavuje toto opatrenie jeho poľnohospodárskej povahy. Prípadný prebytok je naďalej určený výlučne na financovanie opatrení spadajúcich do spoločnej poľnohospodárskej politiky.

(pozri body 29, 30, 32, 33, bod 2 výroku)

3. Článok 11 nariadenia č. 320/2006, ktorým sa stanovuje dočasný režim pre reštrukturalizáciu cukrovarníckeho priemyslu v Spoločenstve a ktorým sa mení a dopĺňa nariadenie č. 1290/2005 o financovaní spoločnej poľnohospodárskej politiky, netrpí z hľadiska povinnosti odôvodnenia nijakou vadou.

Odôvodnenie č. 2 o finančných modalitách uvedeného režimu nepochybne neuvádza dôvody, prečo sa akákoľvek suma, ktorá zostane v reštrukturalizačnom fonde po financovaní opatrení, pridelí do Európskeho poľnohospodárskeho a záručného fondu (EPZF), ako to stanovuje článok 1 ods. 3 druhý pododsek uvedeného nariadenia. K dátumu relevantnému na posúdenie zákonnosti tohto aktu, čiže k dátumu jeho prijatia, teda do úvahy prichádzala len existencia prípadného zostatkového prebytku reštrukturalizačného fondu po uskutočnení platby týchto výdavkov. Preto rozhodnutie prideliť tento príspevok do EPZF‑u, ktorého súčasťou je reštrukturalizačný fond, vyplynulo len z voľby použitej techniky, v prípade ktorej sa nevyžaduje osobitné odôvodnenie.

(pozri body 37 – 39, bod 2 výroku)

4. Článok 11 nariadenia č. 320/2006, ktorým sa stanovuje dočasný režim pre reštrukturalizáciu cukrovarníckeho priemyslu v Spoločenstve a ktorým sa mení a dopĺňa nariadenie č. 1290/2005 o financovaní spoločnej poľnohospodárskej politiky, a výber dočasnej sumy podľa tohto článku nemožno považovať za odporujúce zásade proporcionality.

Pokiaľ má totiž normotvorca Únie posúdiť budúce účinky prijímanej právnej úpravy, hoci tieto účinky sa nedajú presne predvídať, jeho posúdenie možno kritizovať, iba ak je zjavne nesprávne z hľadiska skutočností, ktoré mu boli známe v čase prijatia predmetnej právnej úpravy. Dočasná suma však bola stanovená podľa budúcich účinkov reštrukturalizačného režimu zavedeného týmto nariadením bez toho, aby bolo možné tieto účinky presne predvídať. Posúdenie výdavkov a príjmov nevyhnutných na ich úhradu sa nezdá zjavne nesprávne z hľadiska skutočností, ktoré boli normotvorcovi Spoločenstva známe v okamihu prijatia nariadenia č. 320/2006, keďže význam prebytku nie je postačujúcou skutočnosťou na preukázanie takéhoto pochybenia, a preto sa nezdá, že by stanovenie dočasnej sumy bolo zjavne neprimerané na dosiahnutie sledovaného cieľa financovania dočasného režimu podnikmi.

(pozri body 45, 46, 48, 50, 51, bod 2 výroku)

5. Výber druhej splátky dočasnej sumy na hospodársky rok 2008/2009 stanovený v článku 11 ods. 2 nariadenia č. 320/2006, ktorým sa stanovuje dočasný režim pre reštrukturalizáciu cukrovarníckeho priemyslu v Spoločenstve a ktorým sa mení a dopĺňa nariadenie č. 1290/2005 o financovaní spoločnej poľnohospodárskej politiky, nie je bez ohľadu na vznik prebytku reštrukturalizačného fondu bez platného právneho základu. Výber tejto splátky preto nepredstavuje bezdôvodné obohatenie Únie, ktoré by platne umožňovalo podanie žaloby o vrátenie, a v každom prípade sa ho nemožno dovolávať na účely posúdenia platnosti uvedeného článku 11, pokiaľ predstavuje právny základ na tento výber. Na to, aby bolo možné pripustiť žalobu o vrátenie, ktorá je založená na bezdôvodnom obohatení Únie, sa totiž vyžaduje dôkaz o obohatení Únie bez platného právneho dôvodu a o ochudobnení žalobcu, ktoré súvisí s týmto obohatením.

(pozri body 53, 54, bod 2 výroku)